CELEX: 32015D1570
Language: el
Date: 2015-09-18 00:00:00
Title: Απόφαση (ΕΕ) 2015/1570 του Συμβουλίου, της 18ης Σεπτεμβρίου 2015, για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του συμβουλίου συναλλαγών στον τομέα των υπηρεσιών του Παγκόσμιου Οργανισμού Εμπορίου όσον αφορά την έγκριση της προτιμησιακής μεταχείρισης που κοινοποιείται από μέλη του ΠΟΕ, εκτός από την ΕΕ και τα κράτη μέλη της, σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών μελών για την εφαρμογή μέτρων άλλων από τα περιγραφόμενα στο άρθρο XVI της GATS

22.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 245/6
            
         ΑΠΌΦΑΣΗ (ΕΕ) 2015/1570 ΤΟΥ ΣΥΜΒΟΥΛΊΟΥ
   της 18ης Σεπτεμβρίου 2015
   για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο του συμβουλίου συναλλαγών στον τομέα των υπηρεσιών του Παγκόσμιου Οργανισμού Εμπορίου όσον αφορά την έγκριση της προτιμησιακής μεταχείρισης που κοινοποιείται από μέλη του ΠΟΕ, εκτός από την ΕΕ και τα κράτη μέλη της, σχετικά με τις υπηρεσίες και τους προμηθευτές υπηρεσιών των λιγότερο ανεπτυγμένων χωρών μελών για την εφαρμογή μέτρων άλλων από τα περιγραφόμενα στο άρθρο XVI της GATS
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το άρθρο IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («ΠΟΕ») θεσπίζει τις διαδικασίες για τη χορήγηση παρεκκλίσεων από τις υποχρεώσεις που υπέχουν τα κράτη μέλη του ΠΟΕ βάσει της ανωτέρω συμφωνίας ή με βάση πολυμερείς εμπορικές συμφωνίες που περιλαμβάνονται στα παραρτήματα 1A, 1B ή 1C της εν λόγω συμφωνίας και στα παραρτήματά τους.
            
         
               (2)
            
            
               Έχει ζητηθεί, το 2011, παρέκκλιση για να δοθεί η δυνατότητα σε μέλη του ΠΟΕ να χορηγήσουν προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών χωρίς να δοθεί η ίδια μεταχείριση σε παρόμοιες υπηρεσίες και προμηθευτές υπηρεσιών όλων των άλλων μελών του ΠΟΕ και να απαλλαγούν, κατ' εξαίρεση, από την υποχρέωση του άρθρου ΙΙ παράγραφος 1 της γενικής συμφωνίας για τις συναλλαγές στον τομέα των υπηρεσιών («GATS»). Το Συμβούλιο ενέκρινε τη θέση της Ένωσης υπέρ της παρέκκλισης με την απόφαση 2012/8/ΕΕ του Συμβουλίου (1).
            
         
               (3)
            
            
               Η απόφαση της υπουργικής διάσκεψης του ΠΟΕ της 17ης Δεκεμβρίου 2011 επιτρέπει στα μέλη του ΠΟΕ να χορηγήσουν τέτοια προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών μελών για περίοδο 15 ετών. Κατά την απόφαση αυτή, τα μέλη του ΠΟΕ που χορηγούν προτιμησιακή μεταχείριση υποβάλλουν κοινοποίηση στο συμβούλιο για το εμπόριο υπηρεσιών («CTS»), ενώ η προτιμησιακή μεταχείριση όσον αφορά την εφαρμογή μέτρων άλλων από τα περιγραφόμενα στο άρθρο XVI της GATS πρέπει να εγκριθεί από το CTS κατά τις διαδικασίες του.
            
         
               (4)
            
            
               Η απαίτηση για έγκριση από το CTS όσον αφορά μέτρα εκτός των περιγραφομένων στο άρθρο XVI της GATS επιβεβαιώθηκε με την απόφαση της υπουργικής διάσκεψης του ΠΟΕ της 7ης Δεκεμβρίου 2013.
            
         
               (5)
            
            
               Η έγκριση της προτιμησιακής μεταχείρισης που κοινοποιήθηκε από μέλη του ΠΟΕ εκτός της Ένωσης και των κρατών μελών της όσον αφορά υπηρεσίες και προμηθευτές υπηρεσιών των λιγότερο ανεπτυγμένων χωρών μελών είναι προς το συμφέρον των αναπτυξιακών στόχων της Ένωσης και συνεισφέρει επίσης στην ολοκλήρωση μέρους των διαπραγματεύσεων για το αναπτυξιακό πρόγραμμα της Ντόχα όσον αφορά τις υπηρεσίες.
            
         
               (6)
            
            
               Είναι σκόπιμο, επομένως, να καθοριστεί η θέση που θα λάβει η Ένωση στο πλαίσιο του CTS για την έγκριση της προτιμησιακής μεταχείρισης που κοινοποιήθηκε από μέλη του ΠΟΕ, εκτός από την Ένωση και τα κράτη μέλη της, σχετικά με την εφαρμογή μέτρων άλλων από αυτά που περιγράφονται στο άρθρο XVI της GATS,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Ένωσης στο πλαίσιο του CTS είναι να υποστηρίξει την έγκριση της προτιμησιακής μεταχείρισης που κοινοποιήθηκε από μέλη του ΠΟΕ, εκτός από την Ένωση και τα κράτη μέλη της, σε υπηρεσίες και προμηθευτές υπηρεσιών των λιγότερο ανεπτυγμένων χωρών όσον αφορά την εφαρμογή μέτρων άλλων από αυτά που περιγράφονται στο άρθρο XVI της GATS, σύμφωνα με την απόφαση της υπουργικής διάσκεψης του ΠΟΕ της 7ης Δεκεμβρίου 2013.
   Άρθρο 2
   Η παρούσα απόφαση τίθεται σε ισχύ την ημέρα της έκδοσής της.
   
      Βρυξέλλες, 18 Σεπτεμβρίου 2015.
      
         
            Για το Συμβούλιο
         
         
            Η Πρόεδρος
         
         C. DIESCHBOURG
      
   
   
      (1)  Απόφαση 2012/8/ΕΕ του Συμβουλίου, της 14ης Δεκεμβρίου 2011, για τη θέση που θα λάβει η Ευρωπαϊκή Ένωση στο πλαίσιο της υπουργικής διάσκεψης του Παγκόσμιου Οργανισμού Εμπορίου όσον αφορά αίτημα για τη χορήγηση παρέκκλισης ώστε να δοθεί προτιμησιακή μεταχείριση σε υπηρεσίες και προμηθευτές υπηρεσιών των λιγότερο ανεπτυγμένων χωρών (ΕΕ L 4 της 7.1.2012, σ. 16).